### NN 104/2025 (18.7.2025.), Uredba o postupcima koji prethode sklapanju pravnih poslova raspolaganja pokretninama u vlasništvu Republike Hrvatske

Vlada Republike Hrvatske

1455

Na temelju članka 41. stavka 8. Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23.), Vlada Republike Hrvatske je na sjednici održanoj 16. srpnja 2025. donijela

UREDBU

O POSTUPCIMA KOJI PRETHODE SKLAPANJU PRAVNIH POSLOVA RASPOLAGANJA POKRETNINAMA U VLASNIŠTVU REPUBLIKE HRVATSKE

I. OPĆE ODREDBE

Članak 1.

Ovom Uredbom uređuju se postupci koji prethode sklapanju pravnih poslova raspolaganja pokretninama u vlasništvu Republike Hrvatske koje su temeljem Zakona o upravljanju nekretninama i pokretninama u vlasništvu Republike Hrvatske (»Narodne novine«, broj 155/23., u daljnjem tekstu: Zakon) ili posebnog propisa povjerene na upravljanje Ministarstvu prostornoga uređenja, graditeljstva i državne imovine (u daljnjem tekstu: Ministarstvo).

Članak 2.

(1) Ministarstvo upravlja i raspolaže pokretninama u vlasništvu Republike Hrvatske na način i po pravilima za upravljanje i raspolaganje nekretninama u vlasništvu Republike Hrvatske, a koji su propisani Zakonom.

(2) Oblici raspolaganja pokretninama u vlasništvu Republike Hrvatske koje su predmet uređenja Zakona u smislu ove Uredbe su:

– prodaja pokretnina u vlasništvu Republike Hrvatske

– davanje na uporabu pokretnina u vlasništvu Republike Hrvatske bez naknade

– davanje u najam pokretnina u vlasništvu Republike Hrvatske

– prijenos prava upravljanja pokretnina u vlasništvu Republike Hrvatske

– darovanje pokretnina u vlasništvu Republike Hrvatske.

(3) Na postupke raspolaganja pokretninama u vlasništvu Republike Hrvatske propisane Zakonom na odgovarajući način primjenjuju se odredbe i pravila kojima se uređuju državne potpore.

Članak 3.

(1) Ministarstvo će prije svakog raspolaganja pokretninama u vlasništvu Republike Hrvatske u smislu članka 2. ove Uredbe, izvršiti procjenu tržišne vrijednosti pokretnina, kao i procjenu vrijednosti naknade ako se pokretnina daje u najam, osim ako se pokretnina daje na uporabu.

(2) Procjenu tržišne vrijednosti pokretnina u vlasništvu Republike Hrvatske obavlja osoba koja je za to ovlaštena propisima kojima je uređeno područje procjena vrijednosti pojedine vrste pokretnina.

(3) Osoba ovlaštena za izradu procjembenog elaborata kojim se utvrđuju tržišne vrijednosti pokretnina u vlasništvu Republike Hrvatske izabrat će se provedbom odgovarajućeg postupka javne nabave, sukladno propisima kojima se uređuje javna nabava.

(4) Za pokretnine u vlasništvu Republike Hrvatske prije svakog raspolaganja početna cijena pokretnina utvrdit će se odlukom ministra na temelju procjene osobe iz stavka 2. ovoga članka.

(5) Odluku o pokretanju postupka raspolaganja i odluku o raspolaganju pokretninama u vlasništvu Republike Hrvatske čija je procijenjena vrijednost ili je ukupni iznos procijenjene naknade niži ili je jednak iznosu od 1.500.000,00 eura donosi ministar.

(6) Odluku o pokretanju postupka raspolaganja i odluku o raspolaganju pokretninama u vlasništvu Republike Hrvatske čija procijenjena vrijednost iznosi više od 1.500.000,00 eura donosi Vlada Republike Hrvatske, na prijedlog Ministarstva.

Članak 4.

(1) Ministarstvo može pokretnine u vlasništvu Republike Hrvatske, koje nemaju uporabnu vrijednost ili imaju neznatnu uporabnu vrijednost odnosno nisu u funkciji, uništiti odnosno zbrinuti kod ovlaštenih tijela, a temeljem ocjene Povjerenstva za utvrđivanje uporabne vrijednosti i odluke ministra.

(2) Ministar će iz redova državnih službenika Ministarstva koji raspolažu potrebnim znanjima imenovati Povjerenstvo iz stavka 1. ovoga članka.

(3) U Povjerenstvo iz stavka 1. ovoga članka se, po ocjenjenoj potrebi mogu imenovati i predstavnici drugih tijela.

(4) Povjerenstvo iz stavka 1. ovoga članka će izraditi zapisnik o ocjenjivanju uporabne vrijednosti pokretnina u vlasništvu Republike Hrvatske te prijedlog odluke o uništavanju odnosno zbrinjavanju pokretnina u vlasništvu Republike Hrvatske kod ovlaštenog tijela dostaviti ministru.

(5) Odluku o uništavanju i zbrinjavanju pokretnina u vlasništvu Republike Hrvatske kod ovlaštenih tijela donosi ministar.

II. PRODAJA POKRETNINA U VLASNIŠTVU REPUBLIKE HRVATSKE

Članak 5.

(1) Pokretnine u vlasništvu Republike Hrvatske prodaju se na temelju javnog natječaja.

(2) Prodaja pokretnina u vlasništvu Republike Hrvatske putem javnog natječaja može se provoditi u obliku:

– javnog prikupljanja ponuda koje se provodi kao javni poziv upućen neodređenom krugu osoba za dostavu pisanih ponuda ili za dostavu ponuda putem elektroničkih sredstava komunikacije za raspolaganje ponuđenim pokretninama u vlasništvu Republike Hrvatske

– javnog nadmetanja koje se provodi kao javni poziv upućen neodređenom krugu osoba koje će putem usmene javne dražbe ili putem elektroničke dražbe ostvariti interes za raspolaganje ponuđenim pokretninama u vlasništvu Republike Hrvatske.

Članak 6.

(1) Početni iznos kupoprodajne cijene pri prvom krugu postupka raspolaganja pokretninama u vlasništvu Republike Hrvatske putem javnog natječaja ne može biti manji od procijenjenog iznosa ovlaštene osobe iz članka 3. ove Uredbe.

(2) U slučaju da nitko ne podnese ponudu u prvom krugu na javnom nadmetanju ili u postupku prikupljanja ponuda ili niti jedna ponuda ne bude valjana Ministarstvo može početnu cijenu ili naknadu sniziti u odnosu na cijenu ili naknadu iz prvog postupka raspolaganja sukladno mišljenju ovlaštene osobe iz članka 3. ove Uredbe.

(3) Ako se postupak prodaje ili drugog raspolaganja pokretninama u vlasništvu Republike Hrvatske i nakon njegova drugog ponavljanja na natječaju dovrši bez uspjeha, navedenom pokretninom neće se raspolagati prije ponovne izrade procjembenog elaborata kojim se utvrđuje njezina tržišna vrijednost.

(4) Izradu procjembenog elaborata iz stavka 3. ovoga članka ne može obaviti osoba koja je izradila prvu procjenu.

(5) Odluku o postotku sniženja početne cijene ili naknade u ponovljenim postupcima prodaje donosi ono tijelo koje je donijelo odluku o prvom postupku prodaje ili o postupku drugog raspolaganja.

Članak 7.

Odluku o pokretanju postupka prodaje pokretnine u vlasništvu Republike Hrvatske na temelju javnoga natječaja, uvjetima natječaja i početnoj cijeni, donosi tijelo nadležno sukladno odredbama članka 3. stavaka 5. i 6. ove Uredbe, a nakon što se utvrdi tržišna vrijednost navedene pokretnine.

Članak 8.

(1) Javni poziv za javno prikupljanje ponuda i javni poziv za javno nadmetanje radi prodaje pokretnina u vlasništvu Republike Hrvatske Ministarstvo objavljuje u jednom od visokotiražnih dnevnih listova, na mrežnoj stranici Ministarstva i na mrežnoj stranici Hrvatske gospodarske komore.

(2) Objava poziva iz stavka 1. ovoga članka u visokotiražnom dnevnom listu može biti u skraćenom obliku na način da sadrži osnovne podatke o pokretnini, početnu cijenu pokretnine, jamčevinu kao i obavijest da se cjeloviti poziv sa svim detaljima i uvjetima nalazi na mrežnoj stranici Ministarstva i Hrvatske gospodarske komore.

Članak 9.

(1) U javnom pozivu za javno prikupljanje ponuda mora biti jasno naznačeno da li se ponude prikupljaju pisanim putem ili putem elektroničkih sredstava komunikacije.

(2) Ako se ponude prikupljaju putem elektroničkih sredstava komunikacije, nadležna tijela dužna su osigurati da takve ponude nisu vidljive do dana i sata određenog kao dan otvaranja ponuda.

(3) Javni poziv za javno prikupljanje ponuda sadrži:

– opis pokretnine

– početnu cijenu pokretnine

– rok za podnošenje prijave kada se ponude prikupljaju putem elektroničkih sredstava komunikacije

– rok za predaju ponuda, koji za predaju pisanih ponuda iznosi minimalno 30 dana od dana objave poziva u visokotiražnom dnevnom listu, a za predaju ponuda elektroničkim sredstvima komunikacije minimalno 10 dana od dana dovršetka evaluacije zaprimljenih prijava

– visinu jamčevine i oznaku računa na koji se uplaćuje

– odredbu da se valjanom uplatom jamčevine smatra uplata čija je transakcija vidljiva na računu Ministarstva najkasnije na dan isteka roka za predaju pisanih ponuda, odnosno na dan isteka roka za podnošenje prijava kod prikupljanja ponuda putem elektroničkih sredstava komunikacije

– obavijest da je cjelovit poziv za javno prikupljanje ponuda objavljen na službenim mrežnim stranicama Ministarstva i Hrvatske gospodarske komore

– mjesto, datum i sat javnog otvaranja ponuda

– odredbu da u javnom prikupljanju ponuda mogu sudjelovati sve fizičke osobe koje imaju državljanstvo Republike Hrvatske, državljanstvo država koje čine Europski gospodarski prostor i državljani Švicarske konfederacije, kao i pravne osobe koje imaju sjedište u Republici Hrvatskoj, državi koja čini Europski gospodarski prostor i Švicarskoj konfederaciji

– obavijest da je podnošenjem prijave ponuditelj izričito suglasan da Ministarstvo može prikupljati, koristiti i dalje obrađivati podatke u svrhu provedbe postupka javnog nadmetanja, sukladno Zakonu o provedbi Opće uredbe o zaštiti podataka (»Narodne novine«, broj 42/18.) te iste javno objaviti sukladno Zakonu o pravu na pristup informacijama (»Narodne novine«, br. 25/13., 85/15 i 69/22.)

– odredbu da ponuda i cjelokupna dokumentacija mora biti numerirana na način da je označen svaki broj stranica ponude i dokumentacije te mora biti uvezana u cjelinu na način da je ponuda s cjelokupnom dokumentacijom prošivena i spojena s vrpcom i jamstvenikom tako da nije moguće naknadno vađenje ili umetanje listova ili dijelova ponude, kao i da će se ponude koje su zaprimljene, a nisu uvezane i numerirane na opisani način smatrati nevaljanim te se neće razmatrati

– odredbu da se pisana ponuda i prilozi dostavljaju uz ponudu za svaku pojedinu pokretninu u zatvorenoj omotnici

– odredbu da je na prednjoj strani i poleđini omotnice potrebno napisati redni broj pod kojim je pokretnina u oglasu navedena uz upozorenje »PONUDA ZA KUPNJU POKRETNINE – NE OTVARATI« do trenutka koji je određen kao datum i sat javnog otvaranja ponuda

– odredbu da se danom predaje ponude smatra dan predaje pisane ponude neposredno u pisarnicu Ministarstvu ili putem pošte na način da preporučena pošiljka bude zaprimljena u pisarnici Ministarstva do dana i sata određenog kao rok za predaju ponuda, odnosno u slučaju prikupljanja ponuda putem elektroničkih sredstava komunikacije da se danom dostave ponude smatra dan dostave ponude Ministarstvu putem pristupne točke naznačene u javnom pozivu

– odredbu da se najpovoljnijim ponuditeljem smatra pravna ili fizička osoba koja ponudi najviši iznos cijene koja mora biti viša od početne prodajne cijene, odnosno najvišu zadnju ponuđenu cijenu, uz uvjet da ispunjava i sve druge uvjete iz javnog poziva

– odredbu da se nepotpune prijave i prijave podnesene izvan utvrđenog roka neće razmatrati

– odredbu da u ponudi cijena mora biti navedena u eurima, a ponude dostavljene u drugoj valuti neće se razmatrati

– odredbu kako će se u slučaju da isti ponuditelj dostavi više ponuda za istu pokretninu, valjanom smatrati isključivo ponuda s najvišim iznosom ponuđene cijene

– odredbu da ako pristignu dvije ponude s istim iznosom ponuđene cijene, koji je ujedno i najviši ponuđeni iznos, da će ponuditelji biti pozvani preporučenom pošiljkom putem pošte ili elektroničkom poštom na adresu koju su naznačili u svojoj ponudi da u roku od pet dana od primitka poziva dostave novi iznos ponuđene cijene na način opisan uvjetima javnog poziva za podnošenje ponuda za kupnju pokretnina

– odredbu da se pokretninama raspolaže u stanju »viđeno-kupljeno«

– odredbu o pravu Ministarstva da odustane od prodaje u svako doba prije donošenja odluke o najpovoljnijem ponuditelju, uz povrat iznosa uplaćene jamčevine ponuditelju bez prava na zakonsku zateznu kamatu za razdoblje od njene uplate do isplate te da Ministarstvo ne snosi materijalnu ili drugu odgovornost prema ponuditeljima, niti ima obvezu obavijestiti ih o razlozima za takav postupak

– odredbu da najpovoljniji ponuditelj koji odustane od ponude, ili ne uplati kupoprodajnu cijenu u roku, kao i osoba koja je izvršila valjanu prijavu za sudjelovanje u postupku javnog prikupljanja ponuda putem elektroničkih sredstava komunikacije, ali nije u roku predala ponudu, gubi pravo na povrat jamčevine

– odredbu da je najpovoljniji ponuditelj dužan u roku od osam dana od dana zaprimanja odluke o izboru najpovoljnijeg ponuditelja platiti kupoprodajnu cijenu u suprotnom Ministarstvo nije vezano odlukom o izboru najpovoljnijeg ponuditelja

– odredbu da je najpovoljniji ponuditelj dužan snositi troškove izrade procjembenog elaborata

– odredbu da će se najpovoljnijem ponuditelju uplaćena jamčevina uračunati u kupoprodajnu cijenu

– odredbu da će se ostalim ponuditeljima izvršiti povrat uplaćene jamčevine bez prava na zakonsku zateznu kamatu za razdoblje od njezine uplate do isplate

– rok za povrat jamčevine

– kontakt podatke Ministarstva.

Članak 10.

(1) U javnom pozivu za javno nadmetanje mora biti jasno naznačeno da li se nadmetanje provodi putem usmene javne dražbe ili putem elektroničke javne dražbe.

(2) Javni poziv za javno nadmetanje sadrži:

– opis pokretnine

– početnu cijenu pokretnine

– rok za podnošenje prijava, koji je najmanje 30 dana od dana objave poziva u visokotiražnom dnevnom listu, a iznimno može biti i kraći

– visinu jamčevine i oznaku računa na koji se uplaćuje

– odredbu da se valjanom uplatom jamčevine smatra uplata čija je transakcija vidljiva na računu Ministarstva na dan isteka roka za podnošenje prijava za sudjelovanje u javnom nadmetanju

– dražbeni korak javnog nadmetanja

– obavijest da je javno nadmetanje objavljeno na službenim mrežnim stranicama Ministarstva i Hrvatske gospodarske komore

– mjesto, datum i sat održavanja usmene javne dražbe, odnosno datum i vrijeme početka i završetka elektroničke javne dražbe

– odredbu da u javnom nadmetanju mogu sudjelovati sve fizičke osobe koje imaju državljanstvo Republike Hrvatske, državljanstvo država koje čine Europski gospodarski prostor i državljani Švicarske konfederacije, kao i pravne osobe koje imaju sjedište u Republici Hrvatskoj, državi koja čini Europski gospodarski prostor i Švicarskoj konfederaciji

– obavijest da je podnošenjem prijave prijavitelj za sudjelovanje na javnom nadmetanju izričito suglasan da Ministarstvo može prikupljati, koristiti i dalje obrađivati podatke u svrhu provedbe postupka javnog nadmetanja, sukladno Zakonu o provedbi Opće uredbe o zaštiti podataka (»Narodne novine« broj 42/18.) te iste javno objaviti sukladno Zakonu o pravu na pristup informacijama (»Narodne novine« br. 25/13., 85/15. i 69/22.)

– odredbu do kojeg se trenutka Ministarstvu može valjano predati prijava za sudjelovanje u javnom nadmetanju

– odredbu da se danom predaje prijave smatra dan predaje prijave neposredno u pisarnicu Ministarstva ili elektroničkom poštom, ili putem pošte na način da preporučena pošiljka bude zaprimljena u pisarnici Ministarstva do dana i sata određenog kao rok za podnošenje prijava, odnosno u slučaju elektroničke javne dražbe da se danom predaje prijave smatra dan prijave putem pristupne točke naznačene u javnom pozivu

– odredbu da se najpovoljnijim ponuditeljem smatra pravna ili fizička osoba koja ponudi najviši iznos cijene koja mora biti viša od početne prodajne cijene, odnosno najvišu zadnju ponuđenu cijenu, uz uvjet da ispunjava i sve druge uvjete iz javnog poziva

– odredbu da se nepotpune prijave i prijave podnesene izvan utvrđenog roka neće razmatrati, odnosno da ponuditelji nepotpunih prijava i prijava podnesenih izvan utvrđenog roka nemaju pravo sudjelovati u postupku javnog nadmetanja

– odredbu da u ponudi cijena mora biti navedena u eurima, a ponude dostavljene u drugoj valuti neće se razmatrati

– odredbu da se pokretninama raspolaže u stanju »viđeno-kupljeno«

– odredbu da najpovoljniji ponuditelj koji odustane od ponude ili ne uplati kupoprodajnu cijenu u roku, kao i osoba koja je izvršila valjanu prijavu za sudjelovanje u postupku javnog nadmetanja, ali je odustala od sudjelovanja u javnom nadmetanju gubi pravo na povrat jamčevine

– odredbu da je najpovoljniji ponuditelj dužan snositi troškove izrade procjembenog elaborata

– odredbu da je najpovoljniji ponuditelj dužan u roku od osam dana od dana dostave odluke o izboru najpovoljnijeg ponuditelja platiti kupoprodajnu cijenu, u suprotnom Ministarstvo nije vezano odlukom o izboru najpovoljnijeg ponuditelja

– odredbu da će se najpovoljnijem ponuditelju uplaćena jamčevina uračunati u kupoprodajnu cijenu

– odredbu da će se ostalim ponuditeljima izvršiti povrat uplaćene jamčevine bez prava na zakonsku zateznu kamatu za razdoblje od njezine uplate do isplate

– rok za povrat jamčevine

– odredbu o pravu prodavatelja da odustane od prodaje u svako doba uz povrat iznosa uplaćene jamčevine ponuditelju bez prava na zakonsku zateznu kamatu za razdoblje od njezine uplate do isplate te da prodavatelj ne snosi materijalnu ili drugu odgovornost prema ponuditeljima, niti ima obvezu obavijestiti ih o razlozima za takav postupak

– odredbu kome i na koju adresu se šalju prijave, ako se šalju preporučenom pošiljkom ili elektroničkom poštom.

– odredbu o pristupnoj točki za provedbu elektroničke javne dražbe.

Članak 11.

U javnom pozivu za javno nadmetanje, odnosno za javno prikupljanje ponuda, od ponuditelja će se zatražiti da uz ponudu dostavi i sljedeće:

– osnovne podatke i dokumentaciju koja sadrži osnovne podatke o ponuditelju: ime i prezime ponuditelja, prebivalište, boravište, osobni identifikacijski broj (u daljnjem tekstu: OIB) za fizičke osobe i osobe koje imaju registrirani obrt ili obavljaju samostalnu profesionalnu djelatnost, odnosno naziv i OIB trgovačkog društva, sjedište, te adresu elektroničke pošte i broj telefona radi kontakta, odnosno od ponuditelja će se tražiti podaci koji nisu dostupni putem državne informacijske infrastrukture

– potvrdu nadležne Porezne uprave da ponuditelj nema duga po osnovi javnih davanja o kojima evidenciju vodi Porezna uprava

– dokaz o izvršenoj uplati jamčevine za žiro račun Ministarstva.

Članak 12.

(1) Ministar će iz redova državnih službenika, imenovati Povjerenstvo za provedbu svakog pojedinog postupka javnog natječaja, koje mora imati neparan broj članova, i to najmanje tri člana, od kojih se jedan član imenuje predsjednikom Povjerenstva.

(2) U Povjerenstvo iz stavka 1. ovoga članka, po ocjenjenoj potrebi mogu se imenovati i predstavnici drugih tijela.

(3) Povjerenstvo iz stavka 1. ovoga članka provodi postupak javnog natječaja, vrši ocjenu i pregled ponuda i prijava, sastavlja zapisnik o provedenom javnom natječaju te predlaže donošenje Odluke o odabiru najpovoljnijeg ponuditelja i prodaji pokretnine u vlasništvu Republike Hrvatske.

(4) O postupku javnog natječaja vodi se zapisnik u koji se unose svi podaci o načinu i tijeku postupka te ga potpisuju predsjednik i članovi Povjerenstva iz stavka 1. ovoga članka.

(5) Povjerenstvo iz stavka 1. ovoga članka će zapisnik o provedenom javnom natječaju, zajedno s prijedlogom odluke o odabiru najpovoljnijeg ponuditelja i prodaji pokretnine u vlasništvu Republike Hrvatske dostaviti ministru koji će odlučiti o prijedlogu.

Članak 13.

(1) Postupak javnog otvaranja pisanih ponuda i postupak javnog nadmetanja putem usmene javne dražbe vodi predsjednik Povjerenstva iz članka 12. stavka 1. ove Uredbe.

(2) Postupak javnog otvaranja pisanih ponuda i postupak javnog nadmetanja putem usmene javne dražbe otvoreni su za javnost te se isti održavaju u sjedištu nadležnog tijela, a iznimno postupak javnog nadmetanja putem usmene javne dražbe može se održati i izvan sjedišta nadležnog tijela.

(3) Postupak javnog nadmetanja putem usmene javne dražbe snimat će se putem tonskog i video zapisa.

(4) Snimanje postupka javnog otvaranja pisanih ponuda i javnog nadmetanja putem usmene javne dražbe od strane sudionika postupka ili trećih osoba nije dozvoljeno.

Članak 14.

(1) U postupku javnog natječaja ponuditelje mogu zastupati opunomoćenici i/ili zakonski zastupnici.

(2) Punomoć kojom ponuditelj ovlašćuje punomoćnika da ga zastupa u postupku javnog natječaja mora biti javnobilježnički ovjerena, izuzev punomoći dane odvjetnicima.

Članak 15.

(1) Povjerenstvo iz članka 12. stavka 1. ove Uredbe provodi postupak javnog otvaranja pisanih ponuda na način da utvrđuje broj prispjelih ponuda do trenutka koji je označen kao krajnji rok za dostavu ponuda.

(2) Tijekom javnog otvaranja pisanih ponuda pregledat će se samo ponude koje su stigle u roku za dostavu ponuda.

(3) Kada je predmet javnog poziva bilo prikupljanje pisanih ponuda za više pokretnina, Povjerenstvo iz članka 12. stavka 1. ove Uredbe je dužno utvrditi koliko je pristiglo ponuda za svaku pojedinu pokretninu.

(4) Predsjednik Povjerenstva iz članka 12. stavka 1. ove Uredbe prije otvaranja pisane ponude utvrđuje da li je ponuda podnesena sukladno odredbama javnog poziva, konstatira stanje omotnice i upisuje podatke o vremenu zaprimanja ponude u zapisnik o otvaranju ponuda.

(5) Omotnice u kojima su pisane ponude pristigle izvan roka za dostavu ponuda se ne otvaraju na javnom otvaranju ponuda, već nakon završetka postupka javnog otvaranja ponuda, radi vraćanja uplaćene jamčevine.

(6) Ponuda i cjelokupna dokumentacija kod javnog prikupljanja pisanih ponuda mora biti numerirana na način da je označen svaki broj stranice ponude i dokumentacije te mora biti uvezana u cjelinu na način da je ponuda s cjelokupnom dokumentacijom prošivena i spojena s vrpcom i jamstvenikom tako da nije moguće naknadno vađenje ili umetanje listova ili dijelova ponude.

(7) Ponude koje su zaprimljene u postupku javnog prikupljanja pisanih ponuda, a nisu uvezane i numerirane na način opisan u stavku 6. ovoga članka smatrat će se nevaljanim i neće se razmatrati te se ponuda uvezana spiralnim uvezom neće smatrati valjanom.

(8) Predsjednik Povjerenstva iz članka 12. stavka 1. ove Uredbe će nakon otvaranja pisane ponude javno utvrditi ime ponuditelja, činjenicu da je ponuda zaprimljena u roku za dostavu ponuda te ponuđenu cijenu.

(9) Povjerenstvo iz članka 12. stavka 1. ove Uredbe će u zapisniku o otvaranju pisanih ponuda unijeti podatke o broju ukupno zaprimljenih ponuda, broju ponuda pristiglih u roku i onima izvan roka za dostavu ponuda te vremenu zaprimanja ponude.

(10) U Zapisnik o otvaranju pisanih ponuda, pored činjenica iz stavka 9. ovoga članka, posebno će se unijeti sljedeći podaci:

– podaci o objavljenom javnom pozivu: datum objave, popis javnih glasila u kojima je objavljen javni poziv

– rok za podnošenje ponuda, s naznačenim datumom i vremenom za podnošenje ponuda

– datum i vrijeme početka i završetka postupka otvaranja ponuda

– ime i prezime nazočnih članova Povjerenstva iz članka 12. stavka 1. ove Uredbe

– osnovni podaci o ponuditelju

– predmet ponude i početna cijena iz javnog poziva

– ponuđena cijena

– podaci o dostavljenim prilozima

– podaci o prilozima koji su zahtijevani, ali nisu dostavljeni uz ponudu.

(11) Zainteresiranim ponuditeljima će se na njihov zahtjev omogućiti uvid u pristigle ponude.

Članak 16.

(1) Sustavu javnog prikupljanja ponuda elektroničkim sredstvima komunikacije pristupa se prijavom putem pristupne točke naznačene u javnom pozivu te prijavom putem vjerodajnice visoke razine sigurnosti i to elektroničke osobne iskaznice Republike Hrvatske s kvalificiranim osobnim digitalnim certifikatom ili odgovarajućim poslovnim certifikatom i to u roku koji je određen javnim pozivom za javno prikupljanje ponuda.

(2) Uz prijavu iz stavka 1. ovoga članka prijavitelj je dužan priložiti odgovarajuću dokumentaciju, potvrditi odgovarajuće izjave i priložiti dokaz o uplati odgovarajuće jamčevine sukladno uvjetima propisanim u javnom pozivu.

(3) Nakon što Povjerenstvo iz članka 12. stavka 1. ove Uredbe evaluira zaprimljene prijave, priležeću dokumentaciju i uplaćene jamčevine te utvrdi valjanost prijave, prijavitelj će u korisnički pretinac zaprimiti obavijest o tome ispunjava li ili ne uvjete za podnošenje ponude.

(4) Povjerenstvo iz članka 12. stavka 1. ove Uredbe dužno je evaluirati zaprimljene prijave iz stavka 1. ovoga članka u roku od najduže osam radnih dana.

(5) Prijavitelji koji ispunjavaju uvjete za podnošenje ponude putem elektroničkih sredstava komunikacije dužni su predati ponude u roku od deset dana, a datum i vrijeme početka i završetka toga roka određuje se u javnom pozivu za podnošenje ponuda.

(6) Ukoliko nitko od prijavitelja koji su ispunili uvjete za podnošenje ponuda elektroničkim sredstvima komunikacije ne podnese ponudu unutar roka iz stavka 5. ovoga članka, smatra se da prikupljanje ponuda nije uspjelo.

(7) Kod elektroničkog javnog prikupljanja ponuda ponuditelj može dati samo jednu ponudu u odnosu na iznos početne cijene pokretnine i visina te ponude nije ograničena.

Članak 17.

(1) U postupku javnog nadmetanja putem usmene javne dražbe kao ponuditelji mogu sudjelovati samo prijavitelji koji su prethodno ispunili sve uvjete određene javnim pozivom.

(2) Nakon što utvrdi da nema smetnji za održavanje postupka javnog nadmetanja putem usmene javne dražbe, predsjednik Povjerenstva iz članka 12. stavka 1. ove Uredbe će utvrditi ispunjavaju li prijavitelji sve uvjete za sudjelovanje u usmenoj javnoj dražbi, kao i postojanje drugih okolnosti koje su značajne za provođenje usmene javne dražbe.

(3) Najmanje sedam dana prije početka usmene javne dražbe Povjerenstvo iz članka 12. stavka 1. ove Uredbe utvrđuje broj pristiglih prijava za sudjelovanje na usmenoj javnoj dražbi, sastavlja listu prijavitelja koji su ispunili uvjete da sudjeluju kao ponuditelji na istoj dražbi.

(4) Na dan održavanja usmene javne dražbe Povjerenstvo iz članka 12. stavka 1. ove Uredbe zapisnički uzima podatke svih prijavitelja i utvrđuje njihov identitet, prisutnim osobama usmeno izlaže postupak održavanja usmene javne dražbe te utvrđuje redoslijed ponuditelja glede samog davanja ponuda.

(5) Redoslijed ponuditelja se utvrđuje na način da je prvi ponuditelj u redoslijedu onaj čija je prijava prva zaprimljena u nadležnom tijelu, drugi je onaj čija je prijava druga po redu zaprimljena i tako redom sve do posljednjeg prijavitelja, a ako su dvije ili više ponuda pristigle u isto vrijeme ili se iz vremena primitka ne može utvrditi redoslijed, redoslijed se utvrđuje prema urudžbenom broju prijave.

(6) Ako Povjerenstvo iz članka 12. stavka 1. ove Uredbe utvrdi da netko od prisutnih prijavitelja ili zastupnika nije dokazao svoj identitet putem valjanog identifikacijskog dokumenta, isključit će ga iz sudjelovanja u postupku javnog nadmetanja putem usmene javne dražbe.

Članak 18.

(1) Predsjednik Povjerenstva iz članka 12. stavka 1. ove Uredbe započinje postupak javnog nadmetanja putem usmene javne dražbe na način da objavljuje početnu tržišnu vrijednost pokretnine te poziva prvog prijavitelja prema utvrđenom redoslijedu prijavitelja da se izjasni želi li dati ponudu koja je viša od početne tržišne vrijednosti pokretnine.

(2) Visina dražbenog koraka određuje se u Odluci o pokretanju postupka raspolaganja pokretninom putem usmene javne dražbe u iznosu od 5 % od utvrđene početne cijene pokretnine.

(3) U slučaju da prvi od ponuditelja prema utvrđenom redoslijedu ponuditelja ne ponudi višu ponudu od početne cijene pokretnine, pitanje iz stavka 1. ovoga članka se ponavlja sljedećim ponuditeljima prema utvrđenom redoslijedu ponuditelja.

(4) Nakon što prvi puta bude povišena ponuda, svakom sljedećem ponuditelju, prema utvrđenom redoslijedu ponuditelja, postavlja se pitanje povisuje li svoju ponudu u odnosu na zadnje danu najvišu ponudu.

(5) Smatra se da su od daljnjeg sudjelovanja u usmenoj javnoj dražbi odustali ponuditelji koji se, u trenutku kada po utvrđenom redoslijedu ponuditelja bude njihov red da se izjasne, ne izjasne na način da daju ponudu koja je viša od početne cijene pokretnine, odnosno zadnje dane najviše ponude.

(6) Predsjednik Povjerenstva iz članka 12. stavka 1. ove Uredbe ponavlja postupak iz stavka 4. ovoga članka sve dok u sudjelovanju na usmenoj javnoj dražbi ne ostane samo jedan ponuditelj.

(7) Najpovoljnijim ponuditeljem smatra se ponuditelj koji je ponudio najviši iznos cijene, uz uvjet da ispunjava i sve druge uvjete javnog nadmetanja putem usmene javne dražbe.

(8) Usmena javna dražba održat će se i kada na nadmetanju sudjeluje samo jedan ponuditelj.

(9) Predsjednik Povjerenstva iz članka 12. stavka 1. ove Uredbe ima pravo prekinuti usmenu javnu dražbu ako tijekom istog ponuditelji narušavaju red i disciplinu galamom, šetnjom ili izlaskom iz prostorije, ometanjem drugih ponuditelja ili na drugi način.

(10) Zapisnik o provedenom postupku usmene javne dražbe na odgovarajući način sadrži podatke propisane člankom 15. stavcima 9. i 10. ove Uredbe.

Članak 19.

(1) Sustavu javnog nadmetanja putem elektroničke javne dražbe pristupa se prijavom putem pristupne točke naznačene u javnom pozivu te prijavom putem vjerodajnice visoke razine sigurnosti i to elektroničke osobne iskaznice Republike Hrvatske s kvalificiranim osobnim digitalnim certifikatom ili odgovarajućim poslovnim certifikatom, odnosno drugim odgovarajućim certifikatom i to u roku koji je određen javnim pozivom za javno nadmetanje, a koji iznosi najmanje 30 dana od dana objave poziva u visokotiražnom dnevnom listu.

(2) Prijavitelji su se dužni pridržavati pravila javnog nadmetanja propisanih ovom Uredbom i uvjeta objavljenih u pozivu za javno nadmetanje.

(3) U svrhu sudjelovanja na elektroničkoj javnoj dražbi prijavitelj je dužan podnijeti prijavu za sudjelovanje u elektroničkoj javnoj dražbi uz prilaganje odgovarajuće dokumentacije, potvrđivanja odgovarajućih izjava i uplate odgovarajuće jamčevine sukladno uvjetima propisanim u javnom pozivu.

(4) Nakon što Povjerenstvo iz članka 12. stavka 1. ove Uredbe evaluira zaprimljene prijave, priležeću dokumentacije i uplaćene jamčevine te utvrdi valjanost prijave, prijavitelj će u korisnički pretinac zaprimiti obavijest o tome da li ispunjava ili ne ispunjava uvjete za sudjelovanje na elektroničkoj javnoj dražbi.

(5) Povjerenstvo iz članka 12. stavka 1. ove Uredbe dužno je evaluirati zaprimljene prijave iz stavka 1. ovoga članka u roku od najduže osam radnih dana.

Članak 20.

(1) Elektronička javna dražba počinje danom i u vrijeme naznačeno u javnom pozivu, te isto traje deset radnih dana, a ponude se prikupljaju elektroničkim putem radnim i neradnim danima u vremenu od 0 do 24 sata.

(2) Datum i vrijeme početka i završetka elektroničke javne dražbe određuje Ministarstvo u javnom pozivu na sudjelovanje u elektroničkoj javnoj dražbi.

(3) Ukoliko nitko od prijavitelja koji su ispunili uvjete za sudjelovanje elektroničkoj javnoj dražbi ne podnese ponudu unutar roka iz stavka 1. ovog članka, smatra se da je elektronička javna dražba neuspjela.

Članak 21.

(1) Kod elektroničke javne dražbe dražbeni korak predstavlja korak povećanja cijene za koji ponuditelj može dati ponudu u odnosu na iznos početne cijene pokretnine ili u odnosu na iznos zadnje valjane ponude.

(2) Visina dražbenog koraka određuje se u Odluci o pokretanju postupka raspolaganja pokretninom putem elektroničkog javnog nadmetanja u iznosu od 5 % od utvrđene početne cijene pokretnine.

(3) Dražbeni korak je vidljiv prilikom samog nadmetanja i povećanje zadnje valjane ponude moguće je samo za unaprijed određen dražbeni korak.

(4) Ponuditelj može odabrati između unaprijed ponuđenih iznosa ponude koje mu nudi sustav elektroničke javne dražbe.

(5) Ako je u nadmetanju evidentirana samo jedna valjana ponuda ponuditelj može odabrati između:

– iznosa ponude koji odgovara početnoj cijeni predmeta prodaje uvećanoj za dražbeni korak

– iznosa ponude koji odgovara početnoj cijeni predmeta prodaje uvećanoj za tri dražbena koraka

– iznosa ponude koji odgovara početnoj cijeni predmeta prodaje uvećanoj za pet dražbenih koraka

– iznosa ponude koji odgovara početnoj cijeni predmeta prodaje uvećanoj za deset dražbenih koraka.

(6) Ako su u nadmetanju evidentirane barem dvije ili više valjanih ponuda, ponuditelj može odabrati između:

– iznosa ponude koji odgovara iznosu najviše evidentirane valjane ponude uvećane za dražbeni korak

– iznosa ponude koji odgovara iznosu najviše evidentirane valjane ponude uvećane za tri dražbena koraka

– iznosa ponude koji odgovara iznosu najviše evidentirane valjane ponude uvećane za pet dražbenih koraka

– iznosa ponude koji odgovara iznosu najviše evidentirane valjane ponude uvećane za deset dražbenih koraka.

(7) Ponuditelj ne može dati ponudu ako je njegova ponuda evidentirana u sustavu kao zadnja najviša valjana ponuda.

Članak 22.

(1) Osobe koje namjeravaju sudjelovati u javnom nadmetanju ili u postupku javnog prikupljanja ponuda dužne su uplatiti jamčevinu određenu javnim pozivom, a koja ne može biti manja od 10 % procijenjene vrijednosti pokretnine.

(2) Osoba koja namjerava sudjelovati u postupku javnog natječaja mora biti uplatitelj jamčevine i u pozivu uplate mora biti naveden OIB te osobe.

(3) Jamčevina se uplaćuje na jedinstveni račun državnog proračuna u iznosu i na način utvrđen u javnom pozivu.

(4) Najpovoljnijem ponuditelju u kupoprodajnu cijenu uračunat će se uplaćena jamčevina.

(5) Nakon odabira najpovoljnijeg ponuditelja Ministarstvo će ostalim ponuditeljima izvršiti povrat plaćene jamčevine bez prava na zakonsku zateznu kamatu od njezine uplate do isplate.

(6) Najpovoljniji ponuditelj koji odustane od ponude, ili ne uplati kupoprodajnu cijenu u roku, kao i osoba koja je izvršila valjanu prijavu za sudjelovanje u postupku javnog prikupljanja ponuda putem elektroničkih sredstava komunikacije, odnosno za sudjelovanje u postupku javnog nadmetanja, ali nije u roku predala svoju ponudu, odnosno koja je odustala od sudjelovanja u javnom nadmetanju, gubi pravo na povrat jamčevine.

(7) Ministarstvo je dužno u javnom pozivu za javno prikupljanje ponuda, odnosno u javnom pozivu za javno nadmetanje odrediti rok za povrat jamčevine u slučaju iz stavka 5. ovoga članka.

(8) Ministarstvo je dužno u javnom pozivu za javno prikupljanje ponuda, odnosno u pozivu za javno nadmetanje odrediti rok za povrat jamčevine u slučaju iz stavka 5. ovoga članka te u roku određenom javnim pozivom bez odgode izvršiti povrat jamčevine.

(9) Valjanom uplatom jamčevine smatrat će se uplata čija je transakcija izvršena na računu Ministarstva najkasnije na dan isteka roka za predaju ponuda, odnosno na dan isteka roka za podnošenje prijave za predaju ponuda elektroničkim sredstvima komunikacije ili na dan isteka roka za podnošenje prijave za sudjelovanje u javnom nadmetanju.

Članak 23.

Kupac je dužan preostali iznos kupoprodajne cijene za kupljenu pokretninu te troškove procjene pokretnine platiti u roku od osam dana od dana zaprimanja odluke o izboru najpovoljnijeg ponuditelja i prodaji pokretnine.

Članak 24.

Ministarstvo će najpovoljnijem ponuditelju po uplati cjelokupnog iznosa kupoprodajne cijene i troška procjene izdati račune za kupljenu pokretninu i za trošak procjene.

III. DAVANJE NA UPORABU BEZ NAKNADE

Članak 25.

(1) Ministarstvo može pokretnine u vlasništvu Republike Hrvatske koje su mu povjerene na upravljanje temeljem Zakona ili posebnog propisa dati na uporabu bez naknade do opoziva, tijelima državne uprave ili drugim državnim tijelima korisnicima državnog proračuna Republike Hrvatske za potrebe rada odnosno obavljanja poslova iz njihove nadležnosti.

(2) Ministarstvo može pokretnine u vlasništvu Republike Hrvatske koje su mu povjerene na upravljanje temeljem Zakona ili posebnog propisa dati na uporabu bez naknade do opoziva, jedinicama lokalne i područne (regionalne) samouprave, ustanovama kojima je osnivač Republika Hrvatska i/ili jedinica lokalne i područne (regionalne) samouprave, tijelima socijalne skrbi, organizacijama civilnoga društva i pravnim osobama u vlasništvu Republike Hrvatske koje imaju javne ovlasti, a koja nisu trgovačka društva u vlasništvu ili suvlasništvu Republike Hrvatske, a radi ostvarenja svrhe radi koje su osnovane.

(3) Organizacije civilnoga društva kojima se pokretnine u vlasništvu Republike Hrvatske daju na uporabu bez naknade moraju ispunjavati sljedeće kriterije:

– moraju biti upisane u odgovarajući registar

– ne smiju imati dospjelih, a nepodmirenih obveza prema Republici Hrvatskoj

– ne smiju obavljati gospodarsku djelatnost suprotno odredbama zakona kojim se uređuje rad udruga

– moraju imati najmanje dva zaposlena

– moraju obavljati registriranu djelatnost na području Republike Hrvatske najmanje deset godina od trenutka upisa u odgovarajući registar

– moraju na nacionalnoj razini obavljati djelatnosti koje pridonose zaštiti i promicanju ljudskih prava, zaštiti i promicanju prava nacionalnih manjina, zaštiti i promicanju prava osoba s invaliditetom i djece s teškoćama u razvoju, starijih i nemoćnih, jednakosti i ravnopravnosti te mirotvorstvu, borbi protiv nasilja i diskriminacije, promicanju vrijednosti Domovinskog rata, zaštiti, brizi i izobrazbi djece i mladih te njihovu aktivnom sudjelovanju u društvu, prevenciji i borbi protiv svih oblika ovisnosti, zaštiti okoliša i prirode, zaštiti i dobrobiti životinja, zaštiti i očuvanju kulturnih dobara, zaštiti zdravlja, razvoju i promicanju znanosti, obrazovanja, cjeloživotnog učenja, kulture i umjetnosti, tehničke i informatičke kulture, sporta, dobrovoljnog vatrogastva, traganja i spašavanja te drugih aktivnosti koje se po svojoj prirodi mogu smatrati djelovanjem od interesa za opće dobro.

(4) Tijela kojima su pokretnine u vlasništvu Republike Hrvatske dane na uporabu bez naknade preuzimaju sva vlasnička prava, osim prava na otuđenje i opterećenje pokretnine, kao i sve vlasničke obveze za navedene pokretnine, i obvezu snositi troškove redovitog i investicijskog održavanja tih pokretnina.

IV. DAVANJE U NAJAM POKRETNINA U VLASNIŠTVU REPUBLIKE HRVATSKE

Članak 26.

(1) Ministarstvo će prije svake objave javnog natječaja za davanje pokretnina u vlasništvu Republike Hrvatske u najam izraditi procjembeni elaborat kojim se utvrđuje tržišna vrijednost pokretnine i procjena naknade za najam.

(2) Za postupke raspolaganja iz stavka 1. ovoga članka na odgovarajući način primjenjuju se odredbe članaka 4. do 23. ove Uredbe.

Članak 27.

(1) Pokretnine u vlasništvu Republike Hrvatske koje su dane u najam nije dopušteno davati u podnajam.

(2) Ako je pokretnina u vlasništvu Republike Hrvatske dana u podnajam ili ako najmoprimac navedene pokretnine sklopi pravni posao s trećom osobom kojim se utječe na korištenje pokretnine, ugovor o najmu te pokretnine smatra se raskinutim po sili Zakona danom utvrđenja tih okolnosti.

(3) Odredbe o zabrani ugovaranja podnajma bitne su odredbe ugovora o najmu.

(4) Ne smatra se podnajmom kada dođe do statusne promjene najmoprimca na temelju odredbi zakona kojim se uređuju trgovačka društva, zakona kojim se uređuje obrt ili drugog posebnog zakona.

V. PRIJENOS PRAVA UPRAVLJANJA

Članak 28.

(1) Tijela državne uprave koja na temelju ranijih odluka Ministarstva, odnosno pravnog prednika Ministarstva ili temeljem ranijih odluka javnopravnog tijela upravljaju pokretninama u vlasništvu Republike Hrvatske dužna su upravljati tim pokretninama sukladno svrsi zbog koje im je preneseno pravo upravljanja, bez prava na otuđenje tih pokretnina, osim ako posebnim zakonom nije propisano drukčije.

(2) Ministarstvo može s drugim tijelom državne uprave sklopiti sporazum o prijenosu prava upravljanja pokretninom u vlasništvu Republike Hrvatske ili sporazum kojim će od drugog tijela državne uprave preuzeti pokretnine u vlasništvu Republike Hrvatske na upravljanje.

(3) Kada tijelu državne uprave iz stavka 2. ovoga članka kojem je na temelju sporazuma iz stavka 2. ovoga članka ili na temelju ranije donesenih odluka javnopravnih tijela preneseno upravljanje pokretninama u vlasništvu Republike Hrvatske prestane potreba za daljnje upravljanje i/ili korištenje tih pokretnina, tijelo državne uprave dužno je te pokretnine, prenijeti na upravljanje Ministarstvu, osim ako je riječ o pokretninama koje nemaju uporabnu vrijednost te se iste otpisuju iz poslovnih knjiga tijela državne uprave te se zbrinjavaju na zakonski propisan način.

(4) Tijela državne uprave dužna su o namjeri raspolaganja pokretninama u vlasništvu Republike Hrvatske koje su stekle sredstvima državnog proračuna, a za kojima druga tijela državne uprave mogu imati potrebe, obavijestiti Ministarstvo te zatražiti očitovanje Ministarstva o iskazanoj potrebi drugog tijela za korištenjem tih pokretnina, osim ako je riječ o pokretninama koje nemaju uporabnu vrijednost.

(5) Ukoliko se Ministarstvo ne očituje u roku od 15 dana od dana zaprimanja namjere raspolaganja iz stavka 4. ovoga članka, smatra se da je suglasno s raspolaganjem, a tijelo državne uprave može provesti postupak raspolaganja.

VI. DAROVANJE POKRETNINA U VLASNIŠTVU REPUBLIKE HRVATSKE

Članak 29.

(1) Ministarstvo može pokretnine u vlasništvu Republike Hrvatske koje su mu povjerene na upravljanje temeljem Zakona ili posebnog propisa darovati jedinicama lokalne i područne (regionalne) samouprave, ustanovama kojima je osnivač Republika Hrvatska i/ili jedinica lokalne i područne (regionalne) samouprave, tijelima socijalne skrbi kao i organizacijama civilnog društva, te pravnim osobama u vlasništvu Republike Hrvatske koje imaju javne ovlasti, a nisu trgovačka društva u vlasništvu ili suvlasništvu Republike Hrvatske.

(2) Darovanje pokretnina u vlasništvu Republike Hrvatske provodi se radi ostvarenja općeg, kulturnog, znanstvenog, sportskog, javnog ili socijalnog interesa, i kada je to u interesu Republike Hrvatske.

(3) Jedinice lokalne i područne (regionalne) samouprave i ustanove čiji je osnivač Republika Hrvatska ili jedinica lokalne i područne (regionalne) samouprave kojima se daruju pokretnine u vlasništvu Republike Hrvatske, moraju pored kriterija iz stavka 2. ovoga članka, na odgovarajući način ispunjavati i ostale pretpostavke za darovanje propisane člankom 28. Zakona.

(4) Organizacije civilnoga društva kojima se daruju pokretnine u vlasništvu Republike Hrvatske moraju, pored kriterija iz stavka 2. ovoga članka, ispunjavati i kriterije iz članka 25. stavka 3. ove Uredbe i članka 29. stavka 5. Zakona.

VII. ZAVRŠNA ODREDBA

Članak 30.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/25-03/45

Urbroj: 50301-27/15-25-3

Zagreb, 16. srpnja 2025.

Predsjednik
 mr. sc. Andrej Plenković, v. r.